google/wiki40b huggingface dataset:
Jokūbavos dvaras

Istorija

Dvaras statytas XIX a. pradžioje. Šalia dvaro įsikūrė Jokūbavos kaimas, turėjęs apie 120 ha žemės. Dvaro savininkai Jadvyga ir Henrikas Brazauskai valdė apie 300 ha žemės. XX a. pradžioje jų dvarą nuomojosi ir jame ūkininkavo gydytojos Vandos Tumėnienės sesuo Janė Vaišvilienė su šeima.

Statiniai

Dvaro sodybai priklauso gyvenamasis namas, keli ūkiniai pastatai (kai kurių – tik liekanos), sodybos želdynai. Taip pat sklype išlikęs vietinės reikšmės architektūros paminklas – dvaro lobynas. Tai XIX a. pradžios klasicizmo stiliaus dviejų aukštų stačiakampio plano pastatas. Dvarininkai jame laikydavo brangius, daugiausia namų apyvokos daiktus. 1945 m. jis buvo pertvarkytas į vietinio kolūkio kalvę.

Būklė

Kultūros paveldo departamento Utenos teritorinis padalinys kreipėsi į Anykščių rajono savivaldybės administraciją nurodydamas užtikrinti Kultūros vertybių registre esančio Jokūbavos dvaro sodybos apsaugą ir vertingųjų savybių išsaugojimą. Šiuo metu minėti pastatai dėl neigiamo aplinkos ir pašalinių žmonių poveikio nyksta.
Kryžiukai-nuliukai

„Kryžiukai-nuliukai“ – dviem žaidėjams skirtas žaidimas, kuriam tereikia tik lapo ir rašymo priemonės. Lape nubraižoma 9 langelių (3×3) lentelė. Vienas žaidėjas lentelės langelius žymi X (kryžiukais), antrasis - 0 (nuliukais). Žaidėjai eina paeiliui. Laimi tas, kuris pirmas užpildo pilną eilutę, stulpelį ar įstrižainę savo ženklais.
Žaidėjai dažniausiai greitai suranda žaidimo laimėjimo taktiką, nepriklausomą nuo kito žaidėjo veiksmų, todėl žaidimas greitai nusibosta. Šitokia neįveikiamo žaidimo reputacija pasinaudojo Las Vegaso kazino, siūlydami žaisti prieš išdresiruotą viščiuką (kuriam iš tiesų padėjo kompiuterinė programa).
Kryžiukai – nuliukai dėl paprastumo yra puikus pavyzdys aiškinant žaidimų teoriją ir kuriant dirbtinį intelektą. Dėl žaidimo paprastumo lengva sukurti kompiuterinę programą, su kuria pilnavertiškai galima žaisti kryžiukus – nuliukus.
Žaidimo pavyzdys, kai pradeda ir laimi kryžiukai:
Žaidimo pavyzdys, kai pradeda kryžiukai ir baigiasi lygiosiomis:
Pivašiūnų herbas

Istorija

Patvirtintas 2006 m. gegužės 24 dieną Prezidento dekretu Nr. 633. Parenkant herbo elementus, buvo tariamasi su miestelio gyventojais. Etaloną sukūrė Arvydas Každailis.
Kolumbo Blue Jackets

Istorija

2000 m. dėl Nacionalinė ledo ritulio pranešė, kad praplečia lygą, ir Kolumbo "Blue Jackets" gali dalyvauti NHL lygoje.
Armėnijos transportas

Žemiau pateikiama Armėnijos transporto sistemos statistika.

Keliai

2002 m. Armėnijoje buvo 11 300 km kelių, iš kurių 10 500 buvo išgrįsti. Keturių juostų greitkelis jungia didžiuosius Armėnijos miestus.

Geležinkelio transportas

2002 m. šalyje buvo 825 km 1 m pločio geležinkelio bėgių. 779 km bėgių yra elektrifikuoti.
Justinas Vareikis

Biografija

Gimė 1870 m. Saleninkuose. Vos sulaukęs 18 metų, Skarulių klebono Šlėgerio paragintas padėjo gabenti iš Rytų Prūsijos caro uždraustas lietuviškas knygas. Ūgtelėjęs įsidarbino sielininku ir plukdė medieną Šventąja, Nerimi, Nemunu. Iki Tilžės nusigaudavo sieliais, ten pasiimdavo knygas ir pro Smalininkus, Sudargą pėsčiomis grįždavo atgal. Įkliuvęs už šią veiklą, 3 mėnesius sėdėjo Kauno kalėjime. Spaudos reikalais J. Vareikiui teko lankytis ir pas Martyną Jankų Bitėnuose, keliauti į Rygą ir kitur.
Kai bolševikai artėjo prie Kauno, J. Vareikis nuvažiavo į laikinąją sostinę, gavo ginklų, surinko keliolika vyrų ir juos apginklavęs, ėmė saugoti Jonavą. Dalyvavo žygiuose ties Radviliškiu ir Meškuičiais. 1919 m. spalio 27 d. kartu su mokytojais B. Garmumi ir J. Kartanu įkūrė Jonavoje šaulių būrį, jam vadovavo. Jau kitais metais šaulių būrys tapo gan rimta jėga, čia susibūrė nemažai aplinkinių kaimų žmonių. Lenkai šaulių vadą persekiojo, bandė sugauti. Jis slėpdavosi savo sode iškastoje slėptuvėje. Lenkų puldinėjimams vis kartojantis, J. Vareikis paliko Saleninkus ir persikėlė į Jonavą, kur jau stovėjo lietuvių kariuomenė, saugojusi tiltą. Apsimetęs lenkų partizanu, ėjo per lenkų okupuotus kaimus ir platino lietuviškus atsišaukimus. J. Vareikis su kitais šauliais saugojo Jonavos tiltą, gelbėjo jį nuo susprogdinimo. 1920 m. lapkričio mėn. lenkų kavalerijai prasiveržus į Lietuvos gilumą, J. Vareikis su savo šauliais priešą pasitiko jau ties Truskava. Bendromis jėgomis kavalerijai buvo užkirstas kelias.
Vokiečių ir lenkų buvo du kartus sužeistas, kartą lenkų labai smarkiai sumuštas. Ilgą laiką buvo renkamas Jonavos šaulių būrio vadu, vėliau – garbės pirmininku. Pats būdamas mažai raštingas, norėjo, kad žmonės siektų mokslo, todėl savo lėšomis įsteigė pradžios mokyklą Saleninkuose.
Už neeilinius nuopelnus Tėvynei apdovanotas Didžiojo Lietuvos kunigaikščio Gedimino 4 laipsnio ordinu, Nepriklausomybės medaliu, garbingiausiu Šaulių sąjungos apdovanojimu – Šaulių žvaigžde. Pagerbdami knygnešį ir šaulį, Amerikos lietuviai paskyrė 700 dolerių premiją.
Sovietams okupavus Lietuvą, J. Vareikis atsidūrė sąrašuose tų, kurie turi būti pirmiausia ištremti iš Lietuvos. Kurį laiką slapstėsi. 1941 m. birželio 14 d. buvo užtiktas namuose, tačiau jam ir sūnui pavyko pabėgti, o dukterys - Jadvyga ir Salomėja – suimtos ir ištremtos. Mirė 1956 m. Skaruliuose, kur ir palaidotas. 1997 m. jo vardu pavadinta Jonavos Justino Vareikio progimnazija.
Beikerso krioklys

Beikerso krioklys − vienas žinomiausių ir gražiausių krioklių Šri Lankoje. Jis įsikūręs Horton Plain nacionaliniame parke.
Krioklio aukštis yra apie 20 m. Jis pavadintas sero Samuelio Beikerso (Samuel Baker) vardu, garsaus keliautojo, kuris atrado krioklį 1845 m., garbei.
Atumas

Kultas

Savo antbūtišku pavidalu tūno Nun gelmėse, kaip nemąstoma ir nenusakoma emanacijų sėkla. Pakilimas iš Nun reiškia kosmogonijos pradžią, dvasinės šviesos pasirodymą, sukuriant pirmąją triadą.
Kaip Būčiai ir Intelektui tapatus kūrėjas Atumas pasirodo Ra Atumo pavidalu kaip pirmapradė kalva, Benbeno akmuo Heliopolyje. Nun gelmėse jis reiškia Atumo – Šu – Tefnut trejybę, reiškiančią visuminės pilnatvės – laiko pilnatvės (neheh) – amžinybės (džet) triadą arba visaties – gyvenimo – tiesos triadą.
Demiurgo vaidmuo ypač akcentuojama Heliopolio religiniame spekuliatyviniame mokyme apie eneadą, kur teigiama, kad Ra Atumas „pats save sukūrė“ iš pirmapradžio chaoso, „iš Nuno ir iš nebūties“, o paskui sukūrė visą dievų devynetą (paut neteru).
Iš pradžių ypač garbintas Heliopolyje kaip pasaulio kūrėjas ir viešpats, tačiau vėliau imtas garbinti ir Hermopolyje bei kituose Aukštutinio ir Žemutinio Egipto miestuose.
Vykstant sinkretizmo procesui, Atumas susiliejo su Ptachu, Horu, Chepriu ir kt. dievais, o glaudžiausiai – su Ra, ir atsirado vienas saulės dievas Ra Atumas.
XVI pasaulio futbolo čempionato atranka

Europa

Į pirmenybes pateko 9 grupių nugalėtojai ir geriausia iš antrųjų komandų. Likusios 8 antrąsias vietas užėmusios komandos kovojo dar dėl 4 papildomų vietų.

Šiaurės Amerika

Pirmuose 2 etapuose kovojo tik Karibų komandos.
Dniepro-Doneco kultūra

Charakteristika

Dniepro-Doneco mažos gyvenvietės, kurių žinoma apie 200, kurtos prie upių ir ežerų. Žmonės gyveno antžeminiuose pastatuose su židiniu viduryje ir žeminėse. Pagrindiniais šios kultūros žmonių užsiėmimais buvo medžioklė ir žvejyba. Nors stovyklose randami šunų, kiaulų ir stambiųjų raguočių kaulai, tačiau laukinių žvėrių kaulai vyrauja.
Pagal keramiką panaši į vakarines subneolitines kultūras, taip pat kaimynines kultūras Dniepro ir Volgos baseinuose, pvz., Samaros kultūrą (vidurio Volgoje). Žinomas pirmykštės archeologijos specialistas D.Teleginas manė, kad Dniepro-Doneco kultūra apėmė arealą nuo Vyslos iki Dniepro.
Pagal dirbinius skiriami 3 Dniepro-Doneco kultūros laikotarpiai: ankstyvasis, vidurinis ir vėlyvasis.
Ankstyvuoju laikotarpiu Dniepro-Doneco kultūra buvo vienalytė: iš titnago gaminti įvairūs mikrolitiniai dirbiniai (trapecijos, ašmenėliai), kirviai, gremžtukai, peiliai, iš kaulo – ietigaliai, žeberklai, adatos su asele, ylos, kapliai. Keramika mažai degta, su augalinėmis priemaišomis. Lipdyti storasieniai, šiek tiek profiliuoti, puošti sukiniais įspaudais, įkartėlėmis bei įrėžtų linijų ir gilių duobučių (pakraščiuose) eilėmis puodai.
Viduriniu ir vėlyvuoju laikotarpiu išsiskyrė kelios kultūrinės grupės – Rogačiovo, Rytų Polesės, Voluinės, Kijevo-Čerkasų, Doneco, Nadporožės, Strumelio-Gastiatino kultūros.
Gaminti retušuotu paviršiumi trikampiai strėlių ir iečių antgaliai. Paplito storaašmeniai kirviai, akmeniniai kapliai, buožės, diskai, plokščiadugniai profiliuotais pakraščiais puodai. Keramika su mineralinėmis priemaišomis, puošta virvučių įspaudais bei voleliu. Dniepro-Doneco kultūros pietinėse srityse naudoti papuošalai iš vario ir aukso. Žmonės vertėsi žvejyba ir medžiokle, rinko maistą, augino gyvulius. Vėlyvuoju laikotarpiu gyvulininkystė tapo svarbiausiu verslu, atsirado žemdirbystės pradmenų.

Laidojimas

Mirusiuosius laidojo kapinynuose, ištiestus, gausiai apibertus ochra. Žinoma apie 20 kapinynų, kai kuriuose rasta iki 100 kapų. Aptikta kolektyviniu kapų, kuriuose rasta tik kaukolių. Ankstyvuoju laikotarpiu į kapus dėta primityvių kabučių iš žvėrių ir žuvų dantų, vėliau – kirvių, peilių, buožių, įvairių papuošalų iš akmens, kaulo, kriauklių geldelių.
Bistėja

Bistėja (ar. بسطيلة‎ bastiyya), dar vadinamas Pastilja – šventinis Maroko virtuvės patiekalas, gaminamas iš paukštienos ir kvietinės tešlos. Jame dera sūrus ir saldus skoniai.

Receptas

Tradiciškai bistėjai būdavo naudojama balandžių mėsa, tačiau dabar dažniausiai naudojama vištiena, kartais žuvis.
Mėsa yra ilgai troškinama su prieskoniais (dažine ciberžole, cinamonu, svogūnais, petražolėmis, druska), kol tampa minkšta ir nukrenta nuo kaulų. Nuoviras sutirštinamas kiaušiniais, gaunant padažą. Migdolai nulupami ir apspraginami, o vėliau smulkinami su cukrumi, cinamonu, sviestu ir apelsinų žiedų vandeniu.
Speciali labai plona kvietinė tešla, vadinama varka, ištiesiama ant stalo. Į ją dedami trys įdaro sluoksniai: smulkinta mėsa, kiaušinių padažas ir smulkinti migdolai. Tešla apspaudžiama, ir pyragas padengiamas dar vienu sluoksniu, sueikiant penkiakampę formą. Tada kepamas įkaitintuose riebaluose keptuvėje, kol peršyla.
Pyragas barstomas cukraus pudra ir cinamonu.
Petras Vilutis

Petras Vilutis (1840 m. Derviniškėje, Linkmenų parapija – 1910 m. rugpjūčio 15 d.) – knygnešys, Linkmenų klebonijos vežėjas, aušrininko kunigo Silvestro Gimžausko talkininkas platinant draudžiamąją spaudą.

Biografija

Būdamas aštuonerių, kalėdojančio Linkmenų klebono buvo pakviestas apsigyventi pas jį klebonijoje, kur praleido aštuonerius metus (iki 17 metų). Išmoko kalbėti ir skaityti lenkiškai, skaityti ir rašyti lietuviškai. Pavaduodavo zakristijoną. Išmoko gražaus elgesio, skiepyti obelaites, prižiūrėti sodą. Susituokęs su Grasilda Gaivelyte, kilusia iš Tauragnų parapijos Papirčių kaimo, įsikūrė atskirai nuo tėvų. Kartu išaugino 9 vaikus: Vaclovą, Jokūbą, Nikodemą, Agotą, Magdaleną, Joną, Juozapą, Justiną, Antaną.
Bendravo su kunigais, apylinkės dvarininkais: Jalovecku, Ašemberka, Malecku, Petrusevičium ir kitais. Nuo gyvenimo Linkmenų klebonijoje laikų susipažino su lietuvybės žadintoju, knygnešiu, kunigu Silvestru Gimžausku ir kunigais Jonu ir Aleksandru Burbomis. Greičiausiai jie paskatino Petrą imtis knygnešystės. Aplinkui buvo ir daugiau susijusių su knygnešyste kunigų – Kaltanėnų klebonas Kazys Mėštikas, Linkmenų klebonas Antanas Nenevskis, Švenčionių vikaras, tautinio atgimimo veikėjas Placidas Šarkauskas. Pasakojama, kad P. Vilutis, eidamas groti į gegužines, vakaruškas, vestuves užantyje nešdavosi platinimui pundelį knygų. Už šią veiklą gavo 1 mėnesį kalėjimo. Po kurio laiko, įskundus, vėl buvo suimtas, tačiau gresiančios Sibiro bausmės išvengė.
1991 m. pro-provaikaičių Kęstučio Vilučio ir Veronikos Subačienės rūpesčiu, kitiems giminaičiams prisidėjus darbu ir lėšomis, senosiose Linkmenų kapinėse, kur palaidotas Petras Vilutis (tiksli kapo vieta nežinoma) buvo pastatytas aukštas ąžuolinis paminklas (tautodailininkas J. Petronis).
Šventorius

Šventorius – teritorija aplink šventovę, bažnyčią ar koplyčią.
Šventorius paprastai yra aptvertas mūrine, akmenine, metalo aptvarų tvora, gali būti apsodintas gyvatvore. Esant tokiai apjuostai teritorijai, būtinai yra bent keli vartai, varteliai – pagrindiniai, šoniniai ar kt.
Šventorius gali būti tiek taisyklingo, tiek netaisyklingo plano (pvz., stačiakampio tipo), kampuose kai kur stovi bokštai, mūriniai vartai; tarp bokštų – šventoriaus prieangis.
Šventoriuje gali būti kapinės; kai kur būna apsodintas medžiais.
Per didžiąsias šventes paprastai žmonės, negalintys patekti į bažnyčią, iškilmingų pamaldų klausosi šventoriuje, kartais vos sutelpa netgi ir šventoriuje. XX a. pabaigoje daug kur prie bažnyčių buvo įrengti lauko garsiakalbiai, per kuriuos girdėti pamaldas vedančio kunigo, choro balsai, – taip galima dalyvauti ir Šv. Mišių aukoje net ir nesant šventovėje.
Atlaidų procesijos paprastai vyksta tik bažnyčios šventoriuje, iškilmingai einant aplink bažnyčią ir nešant relikvijas, adoruojant.
Psichodelinė muzika

Psichodelinė muzika (angl. psychedelic, - iš gr. "psyche" - siela, sąmonė, protas, "delos" - matomas, akivaizdus, išreikštas) – muzikos srovė, įkvėpta psichotropinių medžiagų – kanapių, meskalino, psilocibino, LSD ir kt. - vartojimo sukeltų pojūčių. Tai svaiginanti muzika, pasižyminti ilgais garsų srautais, nesuprantamais tekstais, dabartiniu metu ir elektroninias efektais. Klausytojams dažnai mėginama perteikti psichotropinių medžiagų sukeliamus pojūčius.
Praktiškai nėra grupės, kurios stilių galima būtų apibūdinti kaip grynai psichodelinį, tačiau psichodeliniai požanriai egzistuoja visuose didžiuosiuose muzikos žanruose: džiaze, roke, metale, elektronikoje, industrinėje muzikoje ir kt.
Silbo Gomero kalba

Silbo Gomero kalba arba el silbo („švilpimas“) – švilpiamoji kalba, vartojama vietinių La Gomeros salos gyventojų (Kanarai, Ispanija). Paplitusi kaip kalbos būdas La Gomeros slėniuose ir kalnų pašlaitėse. 2009 m. įtraukta į nematerialųjį UNESCO pasaulio paveldo sąrašą.
Toks kalbos būdas kilęs iš senosios Kanarų salų gyventojų guančių kalbos. Apie ją žinoma mažai, tačiau ji turėjusi būti nesudėtingos fonetikos idant būtų paprasta ja švilpauti. XVI a. ispanų kolonistai perėmė tokį bendravimo būdą ir pritaikė jį ispanų kalbai. Daugelyje Kanarų salų laikui bėgant Silbo išnyko, tačiau La Gomeroje spėta ją išsaugoti, pradėjus diegti ją mokyklose. Be to, Gomeros reljefas tinkamiausias šios kalbos vartojimui.
AC Horsens

Istorija

Klubas įkurtas iš geriausių FS Horsens ir FC Horsens ir kitų regiono klubų žaidėjų.
Mariel Žagunis

Mariel Žagunis (g. 1985 m. kovo 3 d. Byvertone, Oregone) – lietuvių kilmės JAV fechtuotoja kardais. Baigusi antropologijos studijas Notre Dame universitete. Ji tapo du kartus olimpine čempione (2004 ir 2008 m.) ir pirmąja amerikiete laimėjusia olimpinį auksą fechtavimosi rungtyje. 2012 m. Londono olimpiados atidarymo metu jai buvo patikėta nešti JAV valstybinę vėliavą. Ji taip pat yra laimėjusi bronzos medalius komandinėse rungtyse (2008 and 2016) ir yra keturių Olimpiadų dalyvė (2004, 2008, 2012 ir 2016).
Kamaišis

Istorija

Miestas įkurtas 1937 m. gegužės 5 d.
Kadaise mieste klestėjo plieno pramonė. Smarkiai nukentėjo per 2011 m. Sendajaus žemės drebėjimą ir cunamį.

Miesto simboliai

Oficiali miesto gėlė – Lilium pseudolirion, medis – Machilus thunbergii, paukštis – dryžagalvė audronaša.
KF Prishtina

Istorija

Klubas įkurtas 1922 m. Kosovui tapus nepriklausoma valstybe, klubas ne kartą tapo šalies čempionais, bei iškovojo šalies futbolo taurę.
Lietuvos kryždirbystė

Istorija

2001 m. gegužės 18 d. UNESCO paskelbė pirmuosius devyniolika Žmonijos nematerialaus ir žodinio paveldo šedevrų sąrašo punktų. Į šį sąrašą taip pat buvo įtraukta kryždirbystė ir kryžių simbolika. UNESCO pabrėžė, kad kryždirbystė atstovauja Lietuvos kultūrai keturis šimtmečius ir išliko iki XXI a.
Kryžiai Lietuvoje buvo statomi ir tuo metu, kai Rusijos imperija (XIX a. II pusėje) ir Tarybų Sąjunga (XX a. 5–8 dešimtmečiais) juos draudė statyti arba nurodinėjo, kiek ir kur statyti. Todėl jau XIX a. pabaigoje šie paminklai greta religinės ir paprotinės reikšmės įgijo ir nacionalinio simbolio statusą.

Žymiausi Jonavos krašto kryždirbystės meistrai

Tarpukariu Jonavos krašte kryžius drožė Alfonsas Zubrus. Jis yra išdrožęs ir medinių paveikslų, šventųjų skulptūrėlių. Keletas jo darbų yra Jonavos krašto muziejuje. Tai šventoji Teresėlė, Jėzaus ir Marijos galvutės, paveikslas „Tiltas per Varnutę“.
Kitas drožėjas, išgarsėjęs Jonavos krašte, Domininkas Leparskis, išdrožęs Jonavoje Šaulių kryžių, bei dailininkas Augustinas Mėslynas, išdrožęs Žeimių koplytstulpį. Kiti drožėjai dar neišaiškinti, jų kūryba neištirta.
Didžioji dalis sunaikintų kryždirbystės objektų buvo atstatyta po nepriklausomybės atkūrimo. Jonavos krašto kryždirbystės meistrai ir drožėjai: Janina Baltramavičiūtė-Listvina, Antanas Budrys, Aleksandras Fomkinas, Vytautas Ilonis, Tomas Jončas, Andriejus Kazlauskas, Artūras Narkevičius, Lionginas Sabaliauskas, Pranas Butkevičius. Jonas Ertmonas, Andrius Aloyzas Kuzma, Gurijus Lisovkis, Domininkas Leparskis, Aldona Mačiulytė, Danutė Mačiulytė-Dambrauskienė, Stanislovas Raila.

Šaltiniai

2001 m. gegužės 18 d. UNESCO generalinio direktoriaus pavaduotojo kultūros reikalams Mouinir Bouchenaki oficialus pranešimas.
1993 m. Kanados Grand Prix

1993 m. Kanados Grand Prix buvo Formulės 1 lenktynės, rengtos Monrealyje, birželio 13 d., 1993 metais. Tai buvo septintasis etapas 1993 m. Formulės 1 sezone.
Bajamonas

Istorija

Bajamonas įkurtas 1772 m. ir pavadintas vietinio indėnų vado Bahamon vardu.
Arado apskritis

Geografija

Rytinė apskrities dalis kalvota, paviršius kyla į Apusenio kalnų masyvus (pagrindinis – Zarandulujaus kalnai). Vakarų pusėje plyti lygumos. Svarbiausios upės – Murešas, Baltasis Krišulas.
Anton Ferdinand

Klubai

West Ham United
Prisijungė prie West Ham kaip stažuotojas, 2002 m. gruodį, komandoje debiutavo 2003 m. rugpjūtį ir padėjo pasiekti pergalę 2-1 prieš Preston North End. Laimėjo Premier lygos futbolininko mėnesio apdovanojimą 2006 m. sausio mėn.
2007 m. kovo mėnesį buvo atskleista, kad Ferdinandas gavo bausmę, kuri prilygsta dviejų savaičių darbo užmokesčiui (maždaug £ 45 000) už melagingus pranešimus apie savo buvimo vietą. Ferdinandas sakė klubui, kad jam reikia eiti į Isle of Wight aplankyti savo močiutės, kai iš tikrųjų, jis nuvyko į Pietų Karoliną švęsti savo 22 gimtadienio. West Ham pralaimėjo išlikimo rungtynes Charlton Athletic 0-4.
Sunderland AFC
2008 m. rugpjūčio 27 d. pasirašė sutartį su Sanderland ekipa už neatskleidžiamą mokestį. Pranešama, kad maždaug £ 8 mln.

Tarptautinė karjera

Pakviestas atstovauti Anglijos 21 rinktinę, debiutavo – rungtynėse prieš Ukrainą, kuriose šventė pegalę 3-1 Riverside Stadium 2004 m. rugpjūčio 17 d.
Ferdinandas buvo atrinktas dalyvauti Anglijos U21 komandoje UEFA Under-21 futbolo čempionate Nyderlanduose. Turnyro pradžioje sužaidė vienerias rungtynes kaip atsarginis pusfinalyje prieš šeimininkus. Rungtynės baigėsi 1-1, po papildomo laiko ir baudos smūgių, Nyderlandai laimėjo 13-12. Tai buvo jo galutinis dalyvavimas čempionate už U21.
Peteris Stučka

Biografija

Peteris Stučka gimė Kuoknesės valsčiuje, Vidžemės gubernijoje, Rusijos imperijoje (dabartinė Latvijos teritorija). 1879–1883 m. mokėsi Rygos gimnazijoje, 1884-1888 m. teisės mokslų mokėsi Petrapilio universitete. Studijas baigęs nuo 1893 m. vertėsi advokato amatu Rygos mieste. Įsiliejo į Jaunosios srovės judėjimą, vienas jo lyderių, 1883-1891 m. ir 1895-1897 m. - laikraščio Dienas Lapa redaktorius. Susituokė su latvių poeto Rainio seserimi Dora Pliekšane.
Už socialdemokratinę veiklą buvo areštuotas 1897 m. ir 1898 m. ištremtas į Vitebską, 1899 m. - į Sloboskojų. 1903-1906 m. gyveno Vitebske, 1904-1905 m. buvo Latvijos socialdemokratų darbininkų partijos centro komiteto narys. Po 1905 m. revoliucijos grįžo į Rygą. 
Nuo 1907 m. dirbo advokatu Petrapilyje, įsteigė privačią spaustuvę pavadinimu Dzirkstele. Po Vasario revoliucijos bolševikų partijos Petrapilio komiteto narys, po Spalio revoliucijos paskirtas Tarybų Rusijos teisingumo liaudies komisaru. Dalyvavo derybose dėl Brest-Litovsko taikos sutarties. Nuo 1918 m. rugpjūčio buvo Rusijos TFSR Užsienio reikalų liaudies komisariato kolegijos narys. 
1918 m. gruodį bolševikams užėmus Latvijos teritoriją ir paskelbus tarybinę valdžią, P. Stučka tapo Latvijos Socialistinės Tarybų Respublikos vadovu Rygoje, vėliau - Rėzeknėje. Raudonajai Armijai pasitraukus iš Latgalos Stučkos valdyba persikėlė į Didžiuosius Lukus, kur valdyba buvo likviduota. Nuo 1920 m. sausio 17 d. Stučka dirbo Latvijos komunistų partijos CK Rusijos biure, kol sausio 25 d. biuras buvo pervadintas LKP CK Užsienio reikalų biuru. Sausio 31 d. Stučka išrenkamas Užsienio reikalų biuro pirmininku. Po II-ojo Kominterno kongreso įkūrus Komunistinio internacionalo vykdomojo komiteto Latsekcijos sekretariatą 1920 m. spalio 15 d. Peteris Stučka išrenkamas Latsekcijos pirmininku. Tuo pat metu Stučka ėjo ir Tarybų Rusijos Teisingumo liaudies komisaro pavaduotojo pareigas, o nuo 1923 m. paskirtas TSRS Aukščiausiojo Teismo pirmininku.
Nuo 1928 m. TSRS ir Kominterno valdyba pavedė Latvijos komunistų partijai pradėti aktyviai ruoštis galimam karui, todėl P. Stučka ragino įgyvendinti Latgalos separatizmo idėją ir rekomendavo komunistams stoti į aizsargų organizaciją, motyvuodamas tuo, kad kovos atveju šie galėtų perimti kritusiųjų ginklus, nukauti vadus ir t. t.
1931 m. P. Stučka paskirtas Maskvos teisės instituto direktoriumi. Mirė 1932 m. sausio 25 d. Maskvoje, palaidotas Raudonojoje aikštėje prie Kremliaus sienos.

Palikimas

Tarybinės okupacijos metais Latvijoje P. Stučkos garbei buvo pervadinamos gatvės (pvz., Tērbatas gatvė Rygoje), nuo 1958 iki 1990 m. Latvijos universitetas oficialiai vadintas Latvijos valstybiniu Peterio Stučkos universitetu, iki 1991 m. Stučka vadintas Aizkrauklės miestas.
Gyvas būdamas Peteris Stučka išleido nemažai knygų, tarp kurių - satyrinis rinkinys Mažieji gyliai (kartu su Rainiu), dvitomė knyga apie Tarybinę valdžią Latvijoje 1918–1920 m., literatūros kritika, atsiminimai.
Šilutės rajono savivaldybės taryba

Šilutės rajono savivaldybės taryba – Šilutės rajono savivaldybės bendruomenės atstovaujamoji savivaldos institucija, atsakinga už savivaldos teisės, savo funkcijų ir bendruomenės iškeltų uždavinių įgyvendinimą bendruomenės interesais savivaldybės teritorijoje. Taryba renkama ketveriems metams visuotiniuose, slaptuose, laisvuose ir lygiuose rinkimuose pagal Lietuvos Respublikoje registruotų politinių partijų pateiktus kandidatų sąrašus. Rinkėjai – savivaldybės teritorijos gyventojai, gali keisti kandidatų eilę sąraše, penkiems kandidatams suteikdami pirmumo balsus.
Tarybą sudaro 27 tarybos nariai. Naujai išrinktos tarybos nario įgaliojimai prasideda, o ankstesnės kadencijos tarybos nario įgaliojimai baigiasi nuo tos dienos, kurią naujai išrinkta taryba susirenka į pirmąjį posėdį.
Per du mėnesius nuo pirmojo naujai išrinktos savivaldybės tarybos posėdžio sušaukimo dienos turi būti išrinktas savivaldybės meras, paskirti mero pavaduotojas ir savivaldybės administracijos direktorius, sudaryti tarybos komitetai ir tarybos kolegija. Savivaldybės tarybos veiklos tvarką ir formas nustato Vietos savivaldos įstatymas ir savivaldybės tarybos veiklos reglamentas.
Savivaldybės taryba savo įgaliojimus įgyvendina kolegialiai savivaldybės tarybos posėdžiuose. Tarybos posėdžiams klausimus rengia komitetai bei komisijos savo posėdžiuose, tarybos narių frakcijos bei savivaldybės administracija. Taryba svarstomais klausimais priima sprendimus ir kontroliuoja jų įgyvendinimą.
Savivaldybė yra Lietuvos savivaldybių asociacijos narė.